Narodna skupština
20090428

Dame i gospodo narodni poslanici, gospođo ministre, na osnovu člana 147. Poslovnika Narodne skupštine Republike Srbije, u ime poslaničke grupe Srpske napredne stranke, odnosno poslaničke grupe Napred Srbijo podneo sam amandman na član 2. Predloga zakona o izmenama i dopunama Zakona o porezu na dohodak građana. Ovim amandmanom se predviđa neoporezivanje građana na novčano primanje po osnovu naknada iz kupoprodajne cene ostvarene prodajom kapitala u postupku privatizacije društvenog i državnog kapitala koji se isplaćuje fizičkom licu u skladu sa zakonom u iznosu do 200 evra, u dinarskoj protivvrednosti, za svaku punu godinu radnog staža u subjektu privatizacije. Predlagaču zakona, odnosno Vladi Republike Srbije jedino mogu da poručim - sram vas bilo. Sram vas bilo u ime zaposlenih "Fontane", "Vitojevca", "Poteksa", "Autoprevoza" iz Vrnjačke Banje, sram vas bilo u ime zaposlenih "Magnohroma", "Prve petoletke" iz Trstenika, "22. decembra" i "Partizana" iz Kragujevca. Koja je to privatizacija u Srbiji uspešna? U koliko firmi u Srbiji trenutno zaposleni štrajkuju glađu? Gospodin Zoran Bulatović iz Novog Pazara pre par dana je odsekao sebi prst da bi vam poručio da ste radnicima Srbije uzeli sve, i posao, i budućnost, i egzistenciju i da im je ostao jedino go život izmučen štrajkovima glađu. Vi sada od tih ljudi želite da naplatite dodatni porez. Zašto ga ne naplatite od kupca kapitala u postupku privatizacije, već od onih koji imaju najmanje. Zato vas molim da ovaj amandman prihvatite.